Перевос заминава за Йоническите острови и постъпва на служба при французите. По време на Египетската кампания на Наполеон, Али паша Янински решава да завладее бившите венециански владения и на 12 октомври 1798 г. обсажда град Превеза на епирското крайбрежие, защитаван от френския генерал Салсет и немногочислен отряд местни гърци, начело с Перевос. След кратка съпротива французите се предават, градът е подложен на клане и грабеж, но отрядът на Перевос се оттегля на Йоническите острови, където служи в т.нар. албански полк. Перевос живее много години на остров Корфу до 1817 г. Тук пише „История на Сули и Парга“ (Ιστορία του Σουλίου και της Πάργας), която издава в Париж (1 том) в 1803 г., а по-късно целия труд във Венеция в 1815 г. Третото допълнено издание излиза вече в свободна Гърция в 1857 г.